《送元珍赴官合州》
宋代·孔武仲

羁旅倦京国，春风常闭门。
叩门谁过我，云是竹王孙。
颀然八尺长，玉质文理温。
探之以群书，浩渺倾昆仑。
余波濯我热，挹取不计盆。
朝落清风窗，暮扫明月轩。
傲兀足真趣，不随车马喧。
动可与俱游，静可与忘言。
胡为舍我去，独指岷江源。
逼侧凤翔西，叠岭如骏奔。
滔滔蜀天漏，沉沉山月昏。
到官复何时，清秋禾黍翻。
冷局自少责，读书勿忘餐。
登临时自适，吟思揽乾坤。
鱼雁若可托，篇诗寄湘沅。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。